《游芙蓉山八首 其六》
元代·何中

花开风自柔，谷深日无晖。高萝鸟声转，葱翠摇阴霏。

孤娱有穷深，境异心不移。东峰虎长啸，西涧獐争啼。

运往人理尽，物新古道违。欣然抱奇怀，白云遥相知。

日夕意犹缅，信有忘归时。

作者简介：（1265—1332）元抚州乐安人，字太虚，一字养正。少颖拔，以古学自任，学弘深该博。文宗至顺间，应行省之请，讲授于龙兴路东湖、宗濂二书院。有《通鉴纲目测海》、《通书问》、《知非堂稿》。